Peter Skaarup (DD), 2026-01-29:
Tak for debatten her i dag.
Debatten har nok i store træk bekræftet os i det, som Danmarksdemokraterne også har sagt hele vejen igennem, nemlig at der er rigtig mange fine ord fra regeringens side, men det kniber lidt mere med handling.
For når vi skræller det hele væk, er det afgørende stadig væk viljen til at ændre konventionerne.
Jeg synes jo egentlig, at statsministeren fik sagt nogle gode ting i den nytårstale, der blev holdt, og det har vi taget ned og synes, at det, regeringen gerne vil, er interessant og spændende, men som det også er kommet frem her under debatten i dag, er indholdet af det muligvis ingenting.
Regeringen siger, at de vil udvise flere kriminelle udlændinge, men de tør jo ikke sætte en deadline på, hvornår det skal ske.
Og når vi spørger integrationsministeren her i dag, om vi kan få en garanti for, at somaliske voldtægtsforbrydere, der er drabssigtede, bliver afvist med den reform, regeringen gerne vil lave, kan vi ikke få nogen garanti.
Så regeringen vil altså gerne lyde meget hård i udlændingepolitikken, men tør faktisk ikke rigtig tage magten tilbage fra dommerne i Strasbourg.
Og regeringen vil gerne tale om den her udvisningsreform, men de tør ikke tage det endelige opgør med ERMK, der gør reformen til virkelighed.
Det er derfor, vi i Danmarksdemokraterne siger, at tiden er kommet til et reelt opgør med Menneskerettighedsdomstolen og en modernisering af den europæiske menneskerettighedskonvention.
For den europæiske menneskerettighedskonvention er skrevet i en tid, hvor verden så meget anderledes ud.
Det var en tid, hvor Europa ikke stod over for de udfordringer, vi står med i dag, de udfordringer, vi alle sammen godt kender med migranter og med masseindvandring fra Mellemøsten og Nordafrika.
Verden har ændret sig, men konventionerne har ikke fulgt med tiden, og i dag er det efterhånden ret åbenlyst for enhver – der er enkelte undtagelser i Folketingssalen – men ret åbenlyst for enhver, at konventionerne beskytter dybt kriminelle udlændinge med henvisning til retten til familieliv, og det er dybt problematisk.
Vores minister har skrevet en glimrende bog om emnet, og tak for den.
Den burde så fortælle os, at mennesker, der burde udvises, får lov til at blive i dag, og at man derfor er nødt til at tage skeen i den anden hånd.
Resultatet i dag er, at afgørelser om udvisning ikke reelt træffes ved danske domstole, men i sidste ende hos dommerne i Strasbourg.
Det betyder, at dansk ret, det, vi kender som dansk ret, danske afgørelser, faktisk kan sættes ud af kraft af en international domstol, som vi i Danmark ikke kan kontrollere og ikke kan ændre gennem almindelige demokratiske processer.
Ja, vi kan godt udpege en anden dansk dommer, men sagen er bare, at der er så mange andre dommere i det her spil, som vi ikke har nogen som helst kontrol med, og det er ikke bare et problem, det er et demokratisk problem for os.
Derfor er vores tålmodighed ved at være brugt op.
Vi gider ikke flere undskyldninger, erkendelser eller hensigtserklæringer fra regeringen, der aldrig fører til handling.
Der er brug for forandringer, og det kræver deadlines, der forpligter.
Derfor foreslår vi så med det her forslag en ny tilgang.
Vi foreslår, at Danmark i den kommende valgperiode skal arbejde målrettet for at modernisere menneskerettighedskonventionen og fortolkningen af den, sådan at danske domstolsafgørelser om udvisning kan gennemføres, og så Danmark igen kan fastsætte sine egne rammer på helt centrale områder i udlændingepolitikken.
Så kan der godt være partier herinde, Alternativet f.eks., der siger, at det slet ikke er udlændingepolitik, men så har man meldt sig helt ud af kampen.
Det er derfor, vi foreslår, at man på det her område, hvis man rent faktisk vil noget, giver en fast og fair deadline.
4 år, altså en hel valgperiode.
Lykkes det at gennemføre de nødvendige ændringer inden det, er det jo bare godt.
Lykkes det derimod ikke, ja, så må vi være ærlige og erkende, at vi med det system, vi har i dag, har med et system at gøre, som ikke kan ændres, og hvis det er tilfældet, må Danmark træde ud.
Og menneskerettighedskonventionen, uanset om vi kan lide det eller ej, spænder jo ben for almindelig sund fornuft på det her område og for politisk handling, det synes jeg ikke vi skal acceptere som folkevalgte i det danske Folketing.
Det handler i sidste ende om, hvorvidt vi i Danmark vil være herre i eget hus, eller om vi ikke vil, og det er derfor, vi vil have magten tilbage til Folketinget og de danske domstole.
Tak for ordet.